Document ID: 32010D0150

ROZHODNUTIE KOMISIE
z 10. marca 2010,
ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením fenpyrazamínu do prílohy I k smernici Rady 91/414/EHS
[oznámené pod číslom K(2010) 1268]
(Text s významom pre EHP)
(2010/150/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V smernici 91/414/EHS sa ustanovuje zostavenie zoznamu účinných látok Európskej únie povolených na používanie v prípravkoch na ochranu rastlín.
(2)
Spoločnosť Sumitomo Chemical predložila 3. septembra 2009 rakúskym orgánom dokumentáciu týkajúcu sa účinnej látky fenpyrazamín so žiadosťou o zaradenie tejto účinnej látky do prílohy I k smernici 91/414/EHS.
(3)
Rakúske orgány oznámili Komisii, že na základe predbežného preskúmania možno konštatovať, že dokumentácia o príslušnej účinnej látke spĺňa požiadavky na údaje a informácie stanovené v prílohe II k smernici 91/414/EHS. Takisto sa zdá, že predložená dokumentácia spĺňa požiadavky na údaje a informácie stanovené v prílohe III k smernici 91/414/EHS, pokiaľ ide o jeden prípravok na ochranu rastlín s obsahom príslušnej účinnej látky. V súlade s článkom 6 ods. 2 smernice 91/414/EHS žiadateľ následne zaslal dokumentáciu Komisii a ostatným členským štátom a predložil Stálemu výboru pre potravinový reťazec a zdravie zvierat.
(4)
Týmto rozhodnutím by sa malo na úrovni Európskej únie formálne potvrdiť, že dokumentácia sa v zásade považuje za dokumentáciu spĺňajúcu požiadavky na údaje a informácie stanovené v prílohe II, a pokiaľ ide najmenej o jeden prípravok na ochranu rastlín obsahujúci príslušnú účinnú látku, aj požiadavky stanovené v prílohe III k smernici 91/414/EHS.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dokumentácia týkajúca sa účinnej látky uvedenej v prílohe k tomuto rozhodnutiu, ktorá bola predložená Komisii a členským štátom na účely zaradenia uvedenej látky do prílohy I k smernici 91/414/EHS v zásade spĺňa požiadavky na údaje a informácie stanovené v prílohe II k uvedenej smernici.
S prihliadnutím na navrhované spôsoby použitia dokumentácia spĺňa aj požiadavky na údaje a informácie stanovené v prílohe III k smernici 91/414/EHS, pokiaľ ide o jeden prípravok na ochranu rastlín s obsahom danej účinnej látky.
Článok 2
Spravodajský členský štát podrobne preskúma dokumentáciu uvedenú v článku 1 a Komisii čím skôr, najneskôr však do 31. mája 2011, oznámi závery z tohto preskúmania spolu s odporúčaniami na zaradenie alebo nezaradenie účinnej látky uvedenej v článku 1 do prílohy I k smernici 91/414/EHS, ako aj s podmienkami takéhoto zaradenia.
Článok 3
Toto rozhodnutie je určené členským štátom.
V Bruseli 10. marca 2010

Labels: 1
10
0
3
6
12